b'\n_START_ARTICLE_\nLandaj\n_START_PARAGRAPH_\nLandaj je afganistanska dvoverzna pesni\xc5\xa1ka oblika, obsegajo\xc4\x8da 22 zlogov (9 v prvem verzu, 13 v drugem). Rima ni obvezna, naj pa bi se zaklju\xc4\x8dila na nosni glas (m, n). Do nedavna je bila zna\xc4\x8dilnica ljudskega slovstva, brezimno prena\xc5\xa1ajo\xc4\x8da se od ust do ust, na Zahodu pa je po zaslugi novinarke Elize Griswold postala odmevna po nastopih afganistanskih pesnic na knji\xc5\xbeevnih festivalih po 2012 kot opomnik polo\xc5\xbeaja \xc5\xbeensk v afganistanski dru\xc5\xbebi in znak njihovega upora proti uveljavljenim omejitvam. Landaji so \xc4\x8dustvene in \xc4\x8dutne pesmi, ki opevajo ljubezen, spolnost, lo\xc4\x8ditev, \xc5\xbealost, dom; zaradi simbolne vloge postajajo sredstvo splo\xc5\xa1nega izra\xc5\xbeanja \xc5\xbeenskega pogleda na svet, odlikuje jih pristna odkritost in ironija.'